Brand verwoes Motherwell-biblioteekMotherwell-biblioteek (Foto: Joseph Chirume/GroundUp) Deur Joseph Chirume vir GroundUp ŉ Brand het vir ŉ tweede keer dié jaar by die Motherwell-biblioteek in Gqeberha (Port Elizabeth) uitgebreek. ŉ Brand op 9 Mei het omvattende skade veroorsaak, maar ŉ brand wat Woensdag uitgebreek het, het die binnekant van die biblioteek en die dak verwoes. Die oorsaak van die twee brande is nog nie bepaal nie. Die munisipaliteit sê hy wag vir ŉ verslag van die brandweer. Die gemeenskap het versoek dat die biblioteek opgeknap en oopgemaak moet word sedert dit aan die begin van die Covid-19-pandemie gesluit is. Terwyl dit gesluit was, het die biblioteek onder vandale deurgeloop. Inwoners in die omgewing van die biblioteek sê daar was nie enige sekuriteit vir die gebou nie. Bassie Kamana, burgemeesterskomiteelid vir kuns en kultuur sê die munisipaliteit was besig om te bepaal watter opknappingswerk aan die gebou gedoen moet word ná die vorige brand. ŉ Nuwe assessering sal nou gedoen moet word “en dit sal die hele proses vertraag”, het hy gesê. “Ons inwoners hou aan om ons fasiliteite te besteel en te vandaliseer,” het Kamana gesê. Hy beskryf die vandalisme aan die biblioteek as deel van “ŉ selfverwoestende kultuur”. Volgens hom kan die munisipaliteit nie veiligheidswagte vir die biblioteek ontplooi nie, omdat die gebou nie deure, elektrisiteit of ablusiefasiliteite het nie. Mamela Ndamase, woordvoerder vir Nelson Mandelabaai, sê die munisipaliteit kan hoegenaamd nie sekuriteit vir sy fasiliteite bied nie, weens beperkings in die begroting. ŉ Inwoner wat naby die biblioteek woon sê kinders het dit altyd gebruik en daar was gratis internettoegang. “Die munisipaliteit moet óf die gebou sloop of dit van voor af bou en dan veiligheidswagte verskaf,” het sy gesê. Bron: GroundUp